recursal/SuperWikiNEXT-32B huggingface dataset:
**Eero Saarinen** (20 Augustus 1910 – 1 September 1961) was 'n Fins-Amerikaanse argitek en industriële ontwerper wat as een van die mees vooraanstaande, onortodokse en omstrede meesters van 20ste eeuse boukuns beskou word.

Die *Gateway Arch* in St. Louis, Missouri
In die dekades ná die Tweede Wêreldoorlog het Saarinen met sy ontwerpe van die mees indrukwekkende argitektoniese uitdrukkings van Amerikaanse identiteit geskep, waaronder die St. Louis Gateway Arch (1948–64), die General Motors Technical Center in Warren naby Detroit (1948–56) en die lugredery TWA se terminaal op New York se John F. Kennedy-lughawe (1956–62).

Toe Saarinen in 1961 in die ouderdom van 51 ontydig oorlede is, was hy een van die wêreld se vernaamste argitekte met meer as dertig bouwerke wat hy self ontwerp en 'n verdere dertig wat hy saam met sy vader, Eliel Saarinen, ontwerp het. Eliel Saarinen, 'n befaamde argitek wat bekendheid verwerf het met sy ontwerp vir die Cranbrook Academy in Bloomfield Hills, Michigan, het sy seun Eero al vroeg vertroud gemaak met kuns en argitektuur.

Tot in die vroeë 1950's was Eero in die ateljee van sy vader werksaam voordat hy sy eie praktyk gestig het. Sy opdraggewers was van die mees invloedryke instellings van sy tyd, en so het Eero Saarinen onder meer residensiële kolleges en 'n hokkieveld vir die Yale-universiteit, 'n ouditorium en kapel vir die Massachusetts Institute of Technolgy, die Amerikaanse ambassades in Londen en Oslo, en sakegeboue vir General Motors, IBM en Bell Laboratories ontwerp wat baanbrekers vir moderne voorstedelike kantoorparke sou word.

In sy ontwerpe het die grense tussen dissiplines soos argitektuur, kuns en landskapsbeplanning dikwels begin vervaag. 'n Ander kenmerk was die gebrek aan 'n enkele deurlopende en herkenbare boustyl – iets waaroor Saarinen soms gekritiseer is, maar wat eintlik voortgespruit het uit sy strewe om vir elke opdraggewer 'n optimale ontwerp te lewer.

Vir elkeen van sy bouwerke het Saarinen nuwe materiale en tegnieke getoets en op 'n vernuwende manier gebruik gemaak van graniet, geglasuurde bakstene, weerkaatsende glas, beton en gordynmuur-tegnologie wat noukeurig aangepas is by die behoeftes van die opdraggewer. Dit was juis die buigsaamheid van sy ontwerpe wat 'n kategorisering volgens boustyle bemoeilik het.

Eerbewyse
---------

In 1952 is Saarinen as 'n genoot van die American Institute of Architects (AIA) verkies. Tien jaar later is hy vir sy werk met die AIA se Goue Medalje bekroon.
Die **Eenstreepmuis** (*Lemniscomys rosalia*) kom in die ou Transvaalgebied en KwaZulu-Natal van Suid-Afrika, Zimbabwe, Mosambiek en die noorde van Namibië voor.

Voorkoms
--------

Die knaagdier se kleur wissel van 'n bleek, grysbruin in die droë gebiede tot oranjebruin in hoëreënvalgebiede. Die enkele streep op sy rug is kenmerkend. Die diertjie word tot 27 cm lank en weeg ±60 g.

Habitat en gewoontes
--------------------

Hulle verkies om in grasryke dele van die bosveld of droë bossieveld te woon. Die eenstreepmuis is daglewend en 'n alleenloper. Hulle grawe gate onder ou platgevalde gras of by die basis van 'n struik. Hulle gebruik ook uitgetrapte paadjies na hul weigebied. Daar word 2 tot 5 kleintjies gebore van September tot Maart en hulle eet gras en sade.

Sien ook
--------

* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

Bron
----

* Die Soogdiergids van Suider-Afrika. Burger Cillié. 2009. ISBN 978-1-875093-46-5

|  |  |
| --- | --- |
| Taksondatabasisse | 
* Wd: Q1768323
* EoL: 1179125
* GBIF: 2438201
* iNaturalist: 45500
* ITIS: 585277
* IUCN: 11493
* MSW: 13001414
* NCBI: 121566

 |
| Era | Periode | Epog | Tyd gelede (in miljoen jaar) |
| --- | --- | --- | --- |
| Kainosoïkum | Kwartêr | Holoseen | 0 - 0,0117 |
| Pleistoseen | 0,0117 - 2,588 |
| Neogeen | Plioseen | 2,588 - 5,333 |
| Mioseen | 5,333 - 23,03 |
| Paleogeen | Oligoseen | 23,03 - 33,9 |
| Eoseen | 33,9 - 56,0 |
| Paleoseen | 56,0 - 65,5 |
| Mesosoïkum | Kryt | Laat | **ouer** |

Die **Eoseen** is 'n tydperk in die geologiese tydskaal tussen 55,8 tot 33,9 miljoen jaar gelede. Die Eoseen kom na die Paleoseen en voor die Oligoseen.

Die woord is van Grieks afgelei: έως (eos) = daeraad; καινός (kainós) = nuwe; oftewel die daeraad van die nuwe.

In die Eoseen was altwee die pole in die oseean en was daar baie min landys. Die seevlak was hoog en die temperature is ook baie hoog. In die Vroeë Eoseen bereik die temperatuur 'n maksimum en neem dan stadig af.

Geografie
---------

Die brokstukke van Laurasië omtrent 54 mj. geledeDie brokstukke van Gondwana omtrent 38 mj. gelede
In die noorde het in die Vroeë Eoseen (~51 mj) die Straat van Denemarke gevorm, wat die verbinding tussen Groenland en Europa verbreek het. Groenland het ook 'n eiland geword. Oos van die Oeralgebergte vorm daar 'n see, die Toergaj-straat, wat Europa skei van Asië. Deur die hoë seevlak is Europa hoofsaaklik 'n argipel met vlak epikontinentale seë. 

Afrika en Indië was altwee eilandkontinente, met Indië wat vinnig na die noorde beweeg het.

In die suide het Antarktika in die rigting van die suidpool beweeg. Aan die einde van die Eoseen het dit begin om die kontak met Suid-Amerika en Australië te verloor. Die oorgang na die Oligoseen word gekenmerk deur die begin van die sirkumpolêre stroming rondom Antarktika. Dit het 'n groot afkoeling van die planeet veroorsaak en landys het op Antarktika begin vorm.
**Epaminondas** (*Grieks*: Ἐπαμεινώνδας) (ca. 418 v.C. – 362 v.C.) of **Epameinondas**, was 'n Thebaanse generaal en staatsman van die 4de eeu v.C. wat 'n omwenteling in die antieke Griekse stadstaat Thebe teweeggebring het, deur dit uit te lei uit Spartaanse onderhorigheid na 'n vooraanstaande posisie in Griekse politiek. In die proses het hy Spartaanse militêre mag gebreek deur sy sege by Leuktra en die Messeense helote bevry, 'n groep Peloponnesiese Grieke wat onder Spartaanse heerskappy verkneg is vir sowat 230 jaar, na hul neerlaag in die Messeense oorlog wat in 600 v.C. ten einde geloop het. Epaminondas het die politieke kaart van Griekeland herskik, ou alliansies opgebreek, nuwes teweeggebring, en was toesighouer oor die oprigting van hele stede. Hy was ook militêr invloedryk, weens sy uitvinding en implementering van verskillende belangrike slagveldtaktieke.

Die Romeinse redenaar Cicero het hom verklaar as die "die voorste man van Griekeland", alhoewel Epaminondas in moderne tye tot relatiewe onbekendheid verval het. Die veranderinge wat Epaminondas oor die Griekse politieke orde teweegebring het, het hom nie lank oorleef nie, aangesien die kringloop van 'n verskuiwende oorhand en nuwe alliansies onverpoosd voortgeduur het. 'n Blote sewe en twintig jaar na sy dood, is 'n wederstrewige Thebe deur Alexander die Grote verpletter. Gevolglik word Epaminondas – wat in sy tyd geloof is as 'n idealis en bevryder – vandag hoofsaaklik onthou vir 'n dekade (371 tot 362 v.C.) van krygstogte wat die krag van die groot Griekse landmagte getap het en die weg gebaan het vir die Makedoniese verowering.
Beeld van Andy Capp in Hartlepool, Engeland
**Andy Capp** is 'n Britse strokiesverhaal wat deur die spotprenttekenaar Reg Smythe (1917–1998) geskep is. Dit is sedert 5 Augustus 1957 in *The Daily Mirror* en *The Sunday Mirror* gepubliseer. Dit was oorspronklik 'n enkel-paneel-spotprent, maar is later na vier panele uitgebrei. Die verhaal is later in koerante wêreldwyd, en ook in Afrikaanse koerante, gepubliseer.

Smythe het die strokiesprent op die lewens van sy pa en ma gebaseer. Dit beeld die doen en late van die fiktiewe hoofkarakters, *Andy Capp* en sy vrou *Flo(rrie)*, uit. In die storie het Andy Capp 'n permanente dors, is lief vir dobbel en allergies vir werk.

Die titel van die strokiesverhaal is 'n woordspeling op die plaaslike uitspraak van die Engelse woord, "*handicap*". Die "*Capp*" wys na Andy se slap pet wat altyd oor sy oë hang ('n metafoor vir sy uitkyk op die lewe). Smythe het ook geglo dat hy nie goed met die teken van gesigte was nie, en die slap pet het hom dié verleentheid gespaar.

Ontstaan en voortsetting
------------------------

Smythe het as 'n stuurjonge in 'n slaghuis begin werk. Wanneer hy met tye sonder werk was, het hy en sy pa snoeker gespeel. Die een wat verloor het, moes vir 'n drankie uit sy werkloosheidstoelae betaal. Smythe het later in die poskantoor begin werk. Hy maak 'n skets vir 'n personeelfunksie wat só 'n sukses was, dat hy 30 sketse geteken het om aan 'n koerant te verkoop. Uiteindelik is hy gevra om 'n gereelde strokiesprent te skep. Hy het die storielyn op die werkersklas van Noord-Engeland met hul pette, hul bier en hul slim plannetjies om lyf weg te steek gebou.

Smythe is op 13 Junie 1998 oorlede, maar die oorspronklike strokiesverhaal is onverpoos voortgesit. Vir 'n geruime tyd was die skrywer en kunstenaar nie genoem nie, maar sedert November 2004 is krediet aan Roger Mahoney (kunstenaar) en Roger Kettle (skrywer) gegee. Daarna is die trio, Mahoney, Goldsmith en Garnett, vir die strokiesverhaal gekrediteer.
Die **eenkindbeleid** was deel van ’n bevolkingsbeplanningsbeleid van China. Dit is in 1979 bekend gestel en in 2015 amptelik uitgefasseer. Daar was uitsonderings vir baie groepe soos minderheidsgroepe. In 2007 was 36% van China se bevolking onderworpe aan die streng eenkindbeperking, met nog sowat 56% wat toegelaat is om ’n tweede kind te hê as die eerste ’n dogter was. Provinsiale owerhede het boetes opgelê vir oortredings, en voorsiening is gemaak vir registrasies en inspeksies. Die vader van die beleid was Song Jian.

Volgens die Chinese regering is 400 miljoen geboortes voorkom. Dié bewering is deur sommige as vals afgemaak omdat vorige dwanggesinsbeplanning en ekonomiese ontwikkeling tot die afname sou bygedra het. Hoewel 76% van die Chinese bevolking die beleid volgens ’n opname in 2008 ondersteun het, was dit buite China omstrede.

Op 29 Oktober 2015 is berig die beleid sou verander word in ’n tweekindbeleid, volgens ’n verklaring van die Kommunistiese Party van China. Die nuwe wet het op 1 Januarie 2016 van krag geword.

Bronne
------

* Hierdie artikel is vertaal uit die Engelse Wikipedia
**Aliwal** was 'n kiesafdeling van die Suid-Afrikaanse Volksraad vanaf die eerste algemene verkiesing op 15 September 1910 ná Uniewording op 31 Mei daardie jaar.

In die eerste algemene verkiesing word Jacobus Wilhelmus Sauer onbestrede verkies vir die Regerende Party. Hy is op 24 Julie 1913 oorlede, waarna op 15 November 'n tussenverkiesing gehou is waarin die Suid-Afrikaanse Party se Stephanus Bekker met 344 stemme wen teen die onafhanklike W.C. Orsmond. In 1915 kom die Suid-Afrikaanse Party se Constantine Alexander Schweizer te staan teen H.S. van Zyl van die Nasionale Party, maar hy klop hom met 637 stemme. Schweizer verloor egter in 1920 met 17 stemme teen die N.P. se ds. Louis Petrus Vorster, die dienende Volksraadslid vir Albert, toe die twee kiesafdelings vir die verkiesing van 1920 gekombineer word. In 1921 verloor Vorster teen die S.A.P. se Charles Arthur Augustus Sephton in die steeds gekombineerde kiesafdeling met 172 stemme. Vir die 1924-verkiesing word die kiesafdelings geskei. Sephton behou Aliwal weereens met 'n meerderheid van 172 stemme, maar dié keer teen die N.P. se J.G.P. van der Horst. In Albert wen Lourens Jacobus Steytler vir die N.P. met 'n meerderheid van 739 teen die S.A.P. se D.G.A. Falck.

Die kiesafdelings bly geskei in 1929 toe Sephton Aliwal behou teen die N.P. se H. McKinnell, 'n prokureur, met 'n meerderheid van 151. Hy word onbestrede verkies in 1933, nadat die N.P. en S.A.P. 'n koalisie vir die verkiesing gesluit het. In 1938 stem 91,5% van die 6 457 kiesers en kapt. Gert Hendrik Frans (Kappie) Strydom (25 November 1885 – 19 Desember 1983) van die Nasionale Party wen met 138 stemme teen die V.P. se A.M. le Grange. (Strydom sou uiteindelik Aliwal in die Volksraad verteenwoordig van 19 Mei 1938 tot 17 Oktober 1961). Strydom behou Aliwal in 1943 met 'n meerderheid van 435 teen die V.P. se D.E.S. Marais. Hy vergroot sy meerderheid in 1948 tot 1 385 teen die V.P. se K.H. Hockley om van Aliwal 'n veilige N.P.-setel te maak. In 1953 stem 92,8% van die 9 695 kiesers. Strydom wen die vierde keer, nou teen W. Steytler van die V.P. met 1 500 stemme. Hockley stel hom in 1958 weer vir die V.P. verkiesbaar, maar Strydom wen die vyfde keer, hoewel sy meerderheid daal tot 918 stemme.

In die volkstemming oor republiekwording in 1960 stem 94,7% van Aliwal se 9 583 kiesers. Hiervan was 5 343 vir die republiek en 3 775 daarteen. Strydom en Hockley staan nie een in 1961 se algemene verkiesing nie, maar die N.P. se Hendrik Johannes Botha wen met 1 381 stemme teen die V.P. se J.H. Moolman. Botha verslaan die V.P. se O. Robertson in 1966 met 'n meerderheid van 1 740 stemme en behou Aliwal in 1970 met 973 stemme meer as die V.P. se J.M. Smith. In 1974 behaal die N.P. sy grootste meerderheid in Aliwal toe J.W. Greeff met 1 991 stemme meer as die V.P. se D. Venter wen.

Die N.P. het Aliwal ook in 1977, 1981, 1987 en 1989 gewen.

Bronne
------

* Schoeman, B.M. 1977. *Parlementêre verkiesings in Suid-Afrika 1910–1976*. Pretoria: Aktuele Publikasies.
Die woord "Allah" in Arabiese skrif.
Die woord "Allah" in verskillende skryfstelsels.
**Allah** (Arabies: الله‎ *Allāh*, [ʔalˤˈlˤɑːh] luister (hulp·inligting)), 'n Arabiese woord, is die hoofnaam vir "God" in die Islamitiese godsdiens en die Arabiessprekende Christendom. Allah word in Islam as die enigste godheid beskou en is reeds in voor-Islamitiese tye as die oppergod vereer. Eeue voor die Islamitiese profeet sy eerste beweerde openbaring in 610 n.C. ontvang en hom vervolgens tot die enigste god verklaar het, het die Lihjaniete en Thamoedeërs as voorgeslagte van die huidige Arabiere al hierdie godheid aanbid en is die naam Allah ook reeds met die Kaäba in Mekka verbind.

In die gedeeltes van die Koran wat tydens die eerste vyf jaar van sy openbare bediening in Mekka opgeteken is, gebruik Mohammed nie een keer die naam Allah nie. In dié tyd het hy na God verwys as "Heer" of "Skepper" (Rabb). Sommige waarnemers meen dit is omdat hy nie wou hê dat mense die God wat hy verkondig, verwar met die Allah wat saam met talle afgode by die Kaäba aanbid is nie.

Die naam Allah kom altesaam 2 688 keer voor in die dele van die Koran wat ná Mohammed se vlug na Medina opgeteken is. Die naam Allah is nie net heilig vir Moslems nie, maar hou ook besonderse betekenis in wanneer hulle bid. Wanneer Sy naam in gebed genoem word, is Allah onmiddellik daar teenwoordig.

Daar word ook in die Koran na God verwys as Al-Rahman ("die Barmhartige") - 'n naam wat voorheen deur die Jode in die Babiloniese Talmoed en ook deur Christene gebruik is om na hul God te verwys. Die Koran se godsbeeld beklemtoon die barmhartigheid van Allah as sentrale religieuse boodskap. Moslems glo dat daar 99 "wonderlike name" vir God is en herhaal dié name soms tydens gebede.

Allah is deur Mohammed naas sy funksie as enigste oppergod ook tot die enigste skepper, bewaarder en regter van die wêreld verhef. In teenstelling met Jesus van Nasaret, wat in Christelike geloofstelsels as deel van 'n goddelike drieëenheid of seun van God vereer word, bly Mohammed se rol in Islam beperk tot dié van 'n afgesant van Allah. Islam verwerp die idee van 'n goddelike seun of 'n menslike aspek van God en laat derhalwe ook geen afbeeldings van Allah toe nie. Kritiese teologiese debatte oor die Koran se godsbeeld word in die algemeen eweneens nie toegelaat nie.

Vir Islamitiese gelowiges onderhou en deurdring Allah hierdie wêreld. Aangesien niks sonder hom of onafhanklik van hom sou kan bestaan nie, word religieuse voorskrifte en gebooie in die Islamitiese wêreld ook op die nie-godsdienstige sfeer toegepas. Die nou verbintenis tussen staat en godsdiens in die meeste Islamitiese state - Islam as 'n wetsgodsdiens in teenstelling met die Christelike gewetensgodsdiens beskou homself ook as staatsvorm - is ongekend in die moderne Westerse beskawing en 'n bron van politieke en kulturele konflikte vir baie Islamitiese migrante-gemeenskappe in Westerse samelewings.
'n **Megagreep** is 'n eenheid van inligting of rekenaarberging wat gelykstaande is aan óf 1000² grepe of 1024² grepe, afhangende van die konteks waarin dit gebruik word. In baie seldsame gevalle word die term gebruik om 1000×1024 voor te stel. *Megabyte* word algemeen verkort na **MB**. Hierdie simbool moet egter nie verwar word met *Mb* nie, want *Mb* is die simbool vir *megabit* en nie *megabyte* nie. Die term *megabyte* is in 1970 vir die eerste keer gebruik.

Definisie
---------

Die term "megagreep" is dubbelsinnig omdat dit algemeen gebruik word en twee waardes het, naamlik 1000² grepe of 1024² grepe. Die verwarring het aanvanklik begin toe daar ander benamings vir verskillende magte van die greep gebruik moes word, maar daar toe nog geen amptelike terme daarvoor was nie. 1024 (2¹º) is byvoorbeeld nagenoeg gelyk aan 1000 (10³), en daarom is name van die SI-eenhede wat *rofweg* ooreengestem het met die eenhede wat eintlik bedoel is, gebruik. Juis om hierdie rede het regerings- en ander organisasies hierdie probleem aangespreek deur mense aan te moedig om die term *megagreep* slegs te gebruik wanneer daar na 1000² grepe verwys word, en "me**bi**greep" wanneer daar na 1024² grepe verwys word. Hierdie verandering is al deur vele sagtewareprojekte in hul produkte aangebring, maar baie lêerbestuurdersprogramme gebruik nog "megagrepe" om die lêergroottes mee uit te druk.

Sien ook
--------

* binêre voorvoegsel
* kilogreep
* gigagreep
* teragreep
* Mebigreep
* Megabit
| n | naam | struktuur |
| --- | --- | --- |
| 1 | metaan |  |
| 2 | etaan |  |
| 3 | propaan |  |
| 4 | butaan |  |
| 5 | pentaan |  |
| 6 | heksaan |  |
| 7 | heptaan |  |
| 8 | oktaan |  |
| 9 | nonaan |  |
| 10 | dekaan |  |

'n **Alkaan** is 'n koolwaterstof met die algemene formule CnH2n+2. Alkane is versadigde verbindings. Hulle bevat net enkelbindings.

Lineêre alkane
--------------

Die eenvoudigste alkane is dié wat lineêre kettings vorm. Hulle name eindig met *-aan* en die wortel van die naam gee aan hoeveel koolstofatome hulle bevat: *met-* vir n=1: CH4, *et-* vir n=2 C2H6, ensomeer.

### Konformasie

Elke koolstofatoom het 'n tetraëdriese omringing en die bindingshoeke is dus ongeveer 109 grade groot. Die kettings is daardeur sig-sagkettings in hul uitgestrekte toestand. Die groepe rondom 'n enkelbinding kan vry roteer en daardeur kan langer kettings in vloeistowwe 'n lukraak opgerolde konformasie besit.

### Voorkoms

Omrede die elektronegatiwiteit van koolstof en waterstof min verskil is alle dipole amper nul. Verder word hulle in die tetraëdriese omringing gekanselleer. Alkane is daardeur nie-polêr en hul intermolekulêre wisselwerkings word heeltemal deur dispersiekragte of vanderwaalskragte gekenmerk. Die grootte van die dispersiekragte word veral deur die aantal elektrone van 'n molekuul bepaal. Die ligte alkane, metaan, etaan, propaan en butaan is daardeur by kamertemperatuur gasse, pentaan, heksaan ensomeer is vloeistowwe en die swaarder alkane is wasagtige vastestowwe. 'n Alkaan met baie lang kettings is die polimeer poliëtileen.

### Chemie

Chemies is alkane min reaktief. Hulle reageer byvoorbeeld nie met sterke sure of basisse nie. Die enigste reaksie wat hulle vertoon is radikaalreaksies. Hulle is byvoorbeeld brandbaar met molekulêre suurstof wat 'n diradikaal is. Die produkte van volledige verbranding is koolstofdioksied en water

{\displaystyle 2C\_{n}H\_{2n+2}+(3n+1)O\_{2}\to 2nCO\_{2}+2(n+1)H\_{2}O}
Met 'n halogeen soos chloor is lig nodig om die chloormolekuul in twee radikale chlooratome te breek. Hierdie radikale tas 'n C-H binding aan:

{\displaystyle Cl\_{2}+h\nu \to 2Cl\bullet }
Hierdie radikale tas 'n C-H binding van byvoorbeeld metaan aan:

{\displaystyle Cl\bullet +CH\_{4}\to HCl+\bullet CH\_{3}}
Die gevormde metielradikaal is baie reaktief en kan byvoorbeeld met 'n chloorradikaal reageer en metielchloried vorm:

{\displaystyle Cl\bullet +\bullet CH\_{3}\to CH\_{3}Cl}
Soms kan dit nogtans ook met 'n ander metielradikaal reageer en 'n etaanmolekuul vorm:

{\displaystyle 2CH\_{3}\bullet \to CH\_{3}CH\_{3}}

Sien ook
--------

* Alkeen
* Alkyn

|  |  |
| --- | --- |
| Normdata Edit this at Wikidata | 
* BNF: cb11946931w (data)
* GND: 4191827-7
* LCCN: sh85097763
* NKC: ph115667

 |
Die **Lettiese Sosialistiese Sowjetrepubliek** (Lets: Latvijas Padomju Sociālistiskā Republika; Russies: Латвийская Советская Социалистическая Республика, Latwijskaja Sowjetskaja Sotsialistitsjeskaja Respoeblika), ook bekend as die Lettiese SSR, was een van die republieke van die Sowjetunie.

Dis op 21 Julie 1940 gestig as marionetstaat tydens die Eerste Wêreldoorlog in die voormalige onafhanklike Republiek van Litaue, nadat dit op 17 Junie 1940 deur die Sowjet Leër beset is. Dit is op 5 Augustus 1940 amptelik deur die Sowjetunie geannekseer en het die land se 15de republiek geword. Die gebied is daarna deur Nazi-Duitsland oorgeneem, maar in 1944 tot 1945 deur die Sowjetunie teruggeneem.

Op 4 Mei 1990 het die land hom voorgeneem om weer volle onafhanklikheid te verkry en is dit weer hernoem tot die Republiek van Letland, maar Moskou het dit tot in 1991 steeds as ’n Sowjet-republiek beskou. Op 21 Augustus 1991 het Letland hom onafhanklik verklaar ná ’n mislukte Sowjet-staatsgreep. Op 6 September het die Sowjetunie die onafhanklikheid van die drie Baltiese state amptelik erken.

Letland, sowel as Litaue en Estland, het de facto opgehou om deel van die Sowjetunie te wees vier maande voor die Sowjetunie op (26 Desember 1991) ophou bestaan het. Vandag erken Letland geen regtelike verbintenis met die voormalige Sowjet-staat nie. Die Kommunistiese Party in die land is intussen ontbind.
Die **Eerste Nagorno-Karabach-oorlog** was 'n gewapende konflik tussen die magte van Azerbeidjan en Armenië, tesame met die selfverklaarde Artsach in die Nagorno-Karabach-streek. Die botsings het van die laat 1980's tot Mei 1994 plaasgevind.

Volledige gevegte het vroeg in 1992 uitgebreek. Internasionale bemiddeling deur verskeie groepe, waaronder die organisasie vir Veiligheid en Samewerking in Europa (OVSE), kon nie 'n eindresolusie kry waarmee beide kante saamwerk nie. Vroeg in 1993 het Armeense magte sewe distrikte van die Azerbeidjans-meerderheid buite die enklawe self gevang, wat die betrokkenheid van ander lande in die streek bedreig het. Teen die einde van die oorlog in 1994 was die Armeniërs in volle beheer van die enklave, benewens die omliggende Azerbeidjanse gebiede, veral die Lachin-gang - 'n bergpas wat Nagorno-Karabakh met die vasteland van Armenië verbind. 'N Wapenstilstand wat deur Rusland bemiddel is, is in Mei 1994 onderteken.

As gevolg van die konflik is ongeveer 724.000 Azerbeidjaniërs uit Armenië, Nagorno-Karabakh en die omliggende gebiede verdryf, terwyl 300,000-500,000 Armeense wat in Azerbeidjan of Armeense grensgebiede woon, verplaas is. Na die einde van die oorlog en oor 'n tydperk van baie jare, is gereelde vredesgesprekke tussen Armenië en Azerbeidjan bemiddel deur die OVSE Minsk-groep, maar kon nie 'n vredesverdrag tot gevolg hê nie. Dit het die Nagorno-Karabakh-gebied in 'n wettige toestand gelaat, met die Republiek van Artsakh de facto onafhanklik, maar internasionaal onherkenbaar. Voortdurende spanning het voortgeduur, met gewapende botsings wat soms uitbreek. Armeense magte het ongeveer 9% van Azerbeidjan se gebied buite die enklave beset tot die Nagorno-Karabach-konflik van 2020. Die Nagorno-Karabach-oorlog het in 1994 met 'n skietstilstand geëindig, met Armenië in beheer van die Nagorno-Karabach-streek, asook die omliggende distrikte Aghdam, Jabrail, Fuzuli, Kalbajar, Gubadli, Lachin en Zangilan van Azerbeidjan.

Verloop
-------

Die botsings spruit uit die geskil oor die Armeense meerderheid in Nagorno-Karabach, 'n internasionaal erkende gebied van Azerbeidjan, wat tans deur die selfverklaarde Republiek Artsakh beheer word.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* GND: 4469638-3
* LCCN: sh96006904
* NKC: ph957874

 |
’n **Lettergreepskrif** of **sillabiese skrif** is ’n skryfstelsel waar ’n stel simbole die verskillende lettergrepe van ’n taal voorstel. ’n Simbool in so ’n stelsel verteenwoordig gewoonlik ’n konsonantale klank gevolg deur ’n vokale klank, of slegs ’n vokaal (klinker). In ’n lettergreepskrif is daar geen sistematiese grafiese ooreenkoms tussen foneties verwante simbole nie; Die simbool vir "ka" lyk dus glad nie soos dié vir "ki" of "a" nie.

’n Skryfstelsel wat ’n lettergreepskrif gebruik, is volledig wanneer dit alle lettergrepe dek in die gesproke taal sonder dat ingewikkelde ortografiese of grafemiese reëls nodig is.

Tale wat lettergreepskrif gebruik
---------------------------------

Lettergreepskrifte begin dikwels as vereenvoudigde logogramme, soos ’n mens hier kan sien met die Japannese katakana-skryfstelsel. Links is die moderne simbool en regs die oorspronklike Sjinese karakter.
Tale wat ’n lettergreepskrif gebruik, sluit in Miceense Grieks, die Noord-Amerikaanse tale Cherokees en Cree, die Afrikataal Vai, die Engels-gebaseerde kreools Ndyuka wat met die Afaka-skrif geskryf word, en die taal van die Yao-volk in China (Yi-skrif). Daar word ook geglo die ongedekodeerde taal Kreties is ’n lettergeepskrif, maar dit is nog nie bewys nie.

Die Sjinese wigskrif en die Maja-skrif is in ’n groot mate lettergeepskrifte, maar is gebaseer op logogramme. Daar word dikwels na hulle verwys as logo-lettergreepskrifte. Hedendaagse Japannees gebruik twee lettergeepskrifte wat katakana en hiragana genoem word. Hulle word hoofsaaklik gebruik om sommige plaaslike woorde en grammatikale elemente te skryf, sowel as leenwoorde – hotel word byvoorbeeld met drie simbole geskryf: ホテル (*ho-te-roe*). Omdat Japannees baie lettergrepe met ’n konsonant en klinker gebruik, is ’n lettergreepskrif baie geskik vir die taal.
**Alizée Jacotey** (gebore in Ajaccio, Korsika op 21 Augustus 1984) is 'n Franse sangeres.

Die verhoognaam wat sy gebruik, *Alizée*, is die vroulike vorm van die Franse woord *alizé* wat "passaatwind" beteken. Sy het dié naam gekies omdat haar ouers ywerige branderplankryers was. Alizée word as 'n protégé van Mylène Farmer en Laurent Boutonnat beskou. Farmer is 'n bekende en suksesvolle Franse sangeres, en Boutonnat is 'n liriekskrywer en komponis. Alizée se bekendste treffer is "Moi... Lolita", wat 'n groot sukses was in byna die hele Europa en dele van Oos-Asië.

Op die ouderdom van vier het Alizée met danslesse begin. Sy het só goed gevaar dat sy daarna nog sanglesse en dramalesse ook geneem het. Op elf het Alizée aan 'n vliegmaatskappy se tekenwedstryd deelgeneem, wat sy gewen het en haar tekening is toe op een van die maatskappy se vliegtuie aangebring. Op vyftien het sy aan 'n sangkompetisie op TV deelgeneem, waar sy die lied "Ma Prièrre" gesing het en daarmee gewen het.

In 2001 is Alizée as die beste nuwe kunstenaar op die NRJ-toekennings verkies. Op 30 April 2001 het sy 'n regstreeks op die Museumplein in Amsterdam opgevoer. Tydens 'n onderhoud met Daphne Bunskoek die volgende dag, het Alizée onder andere vertel van haar planne om nog aanhangers in Japan en Kanada te verower, haar eie karakter (lui, nuusgerig, vasberade), die veranderinge in haar lewe sedert sy beroemd geword het, en haar bewondering van die sangeres Madonna.

Op 6 November 2004 het Alizée die knoop met medesanger Jérémy Châtelain deurgehaak. Op 28 April 2005 is hul eerste dogtertjie, Anny-Lee, gebore.

Alizée se loopbaan het die afgelope tyd stilgestaan, maar sy maak binnekort 'n terugkeer met 'n nuwe album.

Diskografie
-----------

### Ateljeealbums

* *Gourmandises* (2000)
* *Mes Courants Électriques* (2003)
* *Alizée en Concert* (2004)
* *Psychedelices* (2008)
* *Une enfant du Siècle* (2010)
* *5* (2013)
* *Blonde* (2014)

### Enkelspelers

* "Moi … Lolita" (2000)
* "Parler Tout Bas" (2001)
* "Gourmandises" (2001)
* "L'Alizé" (2001)
* "J'en Ai Marre!" (2003)
* "I'm Fed Up!" (2003)
* "J'ai Pas Vingt Ans" (2003)
* "I'm Not Twenty" (2003)
* "A Contre-Courant" (2003)

### DVD's

* Alizée en Concert (18 Oktober 2004)
| Eerste 7 ekumeniese konsilies
 |
| --- |
| **1**. Nicea I (325) |
| **2**. Konstantinopel I (381) |
| **3**. Efese (431) |
| **4**. Chalcedon (451) |
| **5**. Konstantinopel II (553) |
| **6**. Konstantinopel III (680–681) |
| **7**. Nicea II (787) |
| **Aanvaarding deur kerke**
**1-2**: Assiriese Kerk; **1-3**: Oriëntaal-Ortodoks; **1-4**: Anglikaans, Luthers, Calvinisties, Protestants; **1-7**: Rooms-Katoliek, Oosters-Ortodoks |

Die **Eerste Konsilie van Konstantinopel** word as die **tweede ekumeniese konsilie** erken deur alle moderne Christelike kerke. Dit was die eerste ekumeniese konsilie van die Christelike kerk in die Romeinse Ryk wat in Konstantinopel gehou is en is in 381 byeengeroep deur Theodosius I. Die konsilie het die geloofsbelydenis van die Eerste Konsilie van Nicea bevestig en het ook oor onderwerpe gehandel soos arianisme (die geloof dat Jesus en die Heilige Gees deur God geskape is en dus ondergeskik aan Hom is).

Pous Damasus I is óf nie genooi nie óf het geweier om dit by te woon, en daarom is dit soms die "onekumeniese konsilie" genoem. Tog is dit in 451 by die Konsilie van Chalcedon as ekumeniese konsilie bevestig.

Doel
----

Theodosius se doel met die konsilie was om die eenheid onder die Christene te versterk. Aangesien die arianisme reeds in 325 deur die Eerste Konsilie van Nicea as kettery veroordeel is, was dit dus nie weer op die agenda nie. Theodosius het eenvoudig sy keiserlike mag gebruik om die invloedryke groep aanhangers daarvan soveel as moontlik uit te skakel.

Die Eerste Konsilie van Konstantinopel het die setel van die biskop van Konstantinopel (sedert 330 die hoofstad van die Oos-Romeinse Ryk), as die Nuwe Rome tot patriargaat verklaar, maar dit was ’n organisatoriese en politieke kwessie. Op teologiese gebied is ’n besluit geneem wat die fundamentele leerstelling van Christelike kerke herbevestig het: dié van die Drie-eenheid. Die resultaat van die konsilie was die Geloofsbelydenis van Nicea-Konstantinopel, wat vandag nog vir alle Christelike kerke geld.
**Letseng-la-Terai** is 'n diamantmyn in Lesotho. Dit is wes van Mokhotlong, 3 100 meter bo seevlak geleë in die Malutiberge.

Geskiedenis
-----------

Die hoof- en satellietpype was deur Peter Nixon ontdek gedurende 1957 terwyl hy in die omgewing gewerk het. Die pyp is as 'n staatsmyn verklaar gedurende 1957 en teen 1967 was daar ongeveer 6000 plaaslike delwers. Daar word bereken dat die myn tot op daardie stadium 63 000 karaat diamante gelewer het insluitende die *Lesotho Brown* van 601 karaat. Die pyp is bekend daarvoor dat dit groot, hoëkwaliteit stene oplewer.

Rio Tinto
---------

Rio Tinto Exploration (Pty) Ltd het 'n kontrak verkry om die pype verder te ondersoek en 'n lewensvatbaarheidstudie te doen. Vanaf die tyd tot 1972 het Rio Tinto toetsgate geboor, ondergrondse toetse gedoen, baie groot hoë kwaliteit diamante gekry maar tog aktiwiteite gestaak omrede die opbrengs per ton erts (3.5 karaat per ton) te laag was.

De Beers
--------

Die regering van Lesotho het 'n ooreenkoms met De Beers aangegaan gedurende 1976 vir verder toetsing en om 'n myn te vestig. Die myn is geopen gedurende 1977 en gesluit gedurende 1982 omrede die diamantmark in 'n resessie gegaan het. In die tyd is 272 840 karaat diamante gevind.

Tans
----

Die myn is tans in bedryf nadat dit weer geopen is gedurende die 1900's. Die Lesothoregering besit 30% in die myn en Gem Diamonds 70%.

In 2011 is ’n diamant van 550 karaat – die *Letseng Star* – ontdek. Dit is die 14de grootste wit diamant in die wêreld. Die die *Lesotho Promise* van 603 karaat is in 2006 ontdek en is tans die 13de grootste wit diamant in die wêreld. In 2014 is nog 'n wit diamant van 198 karaat hier gekry.

Op 15 Januarie 2018 kondig Gem Diamonds die ontdekking aan van 'n 910 karaat diamant by hierdie myn.
| Eenvoudige Hangbrug |
| --- |
|  |
| Capilanohangbrug |
| **Voorganger** | Inkatoubrug |
| **Verwante** | Geen |
| **Uitvloeisels** | Hangbrug |
| **Dra** | Voetgangers, lewende hawe |
| **Spanwydte** | kort tot medium |
| **Materiaal** | Staal draadkabel, geskikte dekmateriaal |
| **Beweegbaar** | Nee |
| **Ontwerpsintensiteit** | Laag |
| **Stutwerk benodig** | Nee |

'n **Eenvoudige Hangbrug** is 'n vroeë brugtipe en word steeds in sommige dele van Suid-Amerika met inheemse materiaal, hoofsaaklik grastou, gemaak. Die toubrûe moes natuurlik van tyd tot tyd opgeknap word as gevolg van die beperkte lewensduur van die materiaal. Die touonderdele word deur gesinne gemaak en as deel van gemeenskapsondernemings bygedra. 'n Meer permanente weergawe, geskik vir voetganger en soms berede gebruik, kan uit eenvoudige draadkabel gemaak word. By sulke brûe volg die baanblad die kettinglynvorm van die drakabels. Addisionele ligte toue op 'n hoër vlak word gebruik om die handreëlings te vorm. 

As gevolg van die praktiese beperking op die helling van die brugdek en die reaksie daarvan op dinamiese lasse is die tipe brug se dravermoë in verhouding met die spanwydte daarvan baie beperk. 'n Besondere soort glyende manier van loop moet op ligter brûe gebruik word om te verhoed dat golwe veroorsaak word wat die brug ongemaklik op en af en sywaarts kan laat swaai. So 'n brug kan gestabiliseer word deur addisionele ligte kabels wat nie bydra tot dra van die primêre struktuur of las nie. Sulke kabels dra ook by tot stabiliteit in winderige omstandighede. Vir die Capilanohangbrug word die primêre ondersteuning deur die handreëlingkabels verskaf en hang die dek daaonder. Dit veroorsaak meer sywaartse beweging as wanneer die primêre ondersteuning op dekvlak is.

Die eenvoudige hangbrug vir voetgangers het traliekante wat die dek stabiliseer.

Kyk ook
-------

* Inkatoubrug vir die vroegste voorbeelde van die tipe brûe
* Spanbandbrug vir 'n moderne ontwikkeling van die tipe, geskik vir voertuigverkeer
**Eendagsvlieë** (orde *Ephemeroptera*) is insekte wat die grootste deel van hul lewe as larwes in die water deurbring en 'n unieke gedaantewisseling ondergaan voordat hulle as volwasse insekte binne een of enkele dae swerm, paar, eiers lê en doodgaan. Die volwasse dier vreet niks nie en sy monddele is net in beginsel aanwesig. Die liggaam is sag en het twee paar vliesagtige vlerke. Aan die kop is groot oë en kort, borselagtige voelers. Daar is sowat 1 300 spesies, en fossielvondste dui daarop dat daar vroeër nog meer spesies bestaan het.

Eendagsvlieë behoort tot 'n insektegroep wat 'n baie ingewikkelde gedaanteverwisseling ondergaan. In plaas van 'n enkele larwestadium en een papiefase maak hierdie insekte verskeie vervellings deur. Hulle onderskei hulle verder van alle ander insekte deurdat daar 'n subimagofase (halfvolwasse fase) tussen die laaste larwestadium en die volwasse stadium is. Wanneer die volwasse insek of imago uitgekom het, versamel die mannetjies en voer 'n bruilofsdans uit. Die wyfies voeg hulle by die swerm en word onmiddellik deur 'n mannetjie aan die agterlyf vasgegryp met behulp van spesiale gryporgane. Die twee verlaat die swerm om te paar, waarna die mannetjie onmiddellik sterf. Die wyfie lê haar eiers en sterf dan ook.

Bou
---

Volwasse eendagsvlieë kan maklik van ander insekte onderskei word op grond van hul slanke liggame, groot netvliesige vlerke en drie draadvormige uitsteeksels aan die agterlyf. Eintlik het hulle twee paar vlerke, maar die agterste vlerke is dikwels gereduseer. Die pote is klein en swak ontwikkel, terwyl die oë, veral dié van die mannetjies, besonder groot is. Die monddele is onderontwikkel en funksioneer nie, omdat die volwasse vlieg nie vreet nie. Hy neem net lug in, waardeur die maag opswel tot 'n soort ballon, wat die bruidsvlug vergemaklik.

Larwes
------

Die larwes lewe in varswater van alge en ander waterplante. Aanvanklik het hulle geen kieue nie, maar dit ontwikkel wel later aan weerskante van die agterlyf. In teenstelling met die volwasse eendagsvlieë, verskil die larwes van die onderskeie spesies dikwels baie van mekaar. Sommiges is bolrond en ander stroombelyn.

Metamorfose
-----------

Die meeste larwes lewe sowat vier jaar, waarin hulle 'n groot aantal vervellings, soms tot 23, deurmaak. Na die laaste vervelling in die water, swem die larwe na die oppervlak, klim op 'n klip of 'n stingel van 'n waterplant en ondergaan nog 'n vervelling. Die resultaat is 'n subimago, wat baie soos die volwasse dier lyk, maar dowwer van kleur is omdat die harige liggaam deur 'n deurskynende vlies omhul is. Na enkele minute, of soms enkele ure, vervel die subimago en die imago kom te voorskyn. Sekere vissoorte leef van die imago’s wat nie vinnig genoeg die land kan bereik nie. Hengelaars gebruik daarom weergawes van die eendagsvlieg as kunsaas.

Bron
----

* Wêreldspektrum,1982,ISBN 0908409451 band
'n Outydse "high bi", ook genoem *penny-farthing*, was die voorloper van die eenwieler
'n Moderne eenwielfiets
'n **Eenwielfiets** word dikwels beskryf as 'n fiets met slegs een wiel.'n Eenwieler het geen versnellings of vrywiel nie, dus moet die ryer bly trap om te ry. Verder ontbreek 'n fietsketting en die trapas is direk op die wiel gemonteer. Eenwielerry is Nederland se jongste fietssport.

Geskiedenis
-----------

Die geskiedenis van die eenwielfiets begin met die uitvinding van die fiets. Die Duitser Karl Drais (1785-1851) het die loopfiets ontwerp: 'n houtbalk met twee wiele en 'n stuurmeganisme; voortbeweeg deur met jou voete op die grond te skop. In 1870 ontwerp James Starley 'n unieke fiets wat die "hoë bi" genoem is en opgebou was uit 'n baie groot voorwiel en 'n klein agterwiel. Dié fiets was die inspirasie vir die ontwikkeling van die eenwielfiets.

Omdat eenwielers meer vaardigheid vereis om te bemeester as gewone fietse, word hulle veral deur vermaakkunstenaars gery. Entoesiastiese eenwielryers het saam met fietsvervaardigers nuwe ontwerpe uitgedink, soos die saallose eenwielers en hoë eenwielers (die *giraffe*).

Hoë eenwielfietse in 'n sirkus. Die fiets het 'n trapas bokant die wiel en 'n fietsketting loop af na die wiel toe.

Bergfietse met een wiel
-----------------------

Bergeenwielfietse kombineer bergfietsry met sekere proefuitdagings. Die uitdaging hier, is om oor 'n langer afstand oor moeilike terrein te ry. Dikwels word die term *municycling* (of kortweg muni) gebruik, na die Engelse *mountain unicycling.*

'n Bergeenwielfiets het 'n groter wiel as die meeste standaard- en vrystyl-eenwielers, naamlik 24, 26, 29 of selfs 36 duim. Die eenwielfiets het 'n dik terreinband en dikwels 'n ruggraat-as en -kranke; die kroon van die raam is plat en die raam word van sterk CrMo of aluminium gemaak. Die saalpen is dikwels 25,4 mm of 27,2 mm, dikker dan die 22,0 mm van die standaardeenwielfiets en dus ook sterker.

Proewe
------

By proewe beweeg die ryer oor hindernisse van watter aard ookal geskik is. Dit kan op 'n terrein gehou word of in 'n stadsomgewing. Die uitdaging is om van punt A na punt B te vorder sonder om te val.

Straatry
--------

Straatkompetisies kombineer proewe met vrystyltegnieke en dié dissipline word meestal in 'n stedelike omgewing beoefen. Hierby speel sowel die tegniese moeilikheidsgraad as kreatiwiteit 'n groot rol.

Ongewone vorme van eenwielers
-----------------------------

Sien prentjie regs.
Skerpioen (Scorpio)
Die astrologiese simbool van die Skerpioen
Die **Skerpioen** (Lat: *Scorpio*) is die Westerse astrologiese teken van mense wat tussen ongeveer 24 Oktober en 22 November gebore is. Dit is die agtste teken van die Diereriem.

Die Skerpioen is een van die drie watertekens en vier vaste tekens. Dis ’n vroulike, negatiewe, introverte teken en is vergelykbaar met die Vark van die Chinese diereriem. Die tradisionele heerser van die Skerpioen is Mars en meer onlangs ook Pluto.

Skerpioene kom volgens die astrologie goed oor die weg met lede van die ander watertekens, Visse en Kreef, asook met Maagde en Steenbokke. Die teenpool van die teken is die Bul.

Agtergrond
----------

Jou son- of sterreteken het betrekking op die stand van die Son tydens jou geboorte. Astroloë verdeel die Diereriem, die denkbeeldige gordel aan die hemelruim waarlangs die planete beweeg, in twaalf dele: die son- of sterretekens. Die "sterrebeelde" is eintlik die astronomiese konstellasies aan die hemelruim en kom weens die presessie van die nageweningspunte nie meer ooreen met die twaalf tekens wat in die astrologie gebruik word nie.
Die ooorspronklike dokument van die Eerste Geneefse Konvensie
Die **Eerste Geneefse Konvensie** het die behandeling van ongevalle op die slagveld gedek. Dit is in 1864 aanvaar as deel van die stigting van die Rooikruis.

Die konvensie is geïnspireer deur die ervarings van 'n Switserse besigheidsman, Henri Dunant wat die lyding van 40 000 gewonde soldate aanskou het tydens 'n bloedige konflik tussen Franse-Piedmontese en Oostenrykse leërs naby die noordelike Italiaanse dorp, Solferino. Daar is geen reëlings in plek om 'n wapenstilstand te organiseer om die gewondes van die slagveld af te dra nie en is hulle tipies daar gelaat om aan hulle wonde of van die dors te beswyk.

Dunant het die dorpenaars daar naby aangespoor om hulp te verskaf sover as wat hulle kon en daarop aangedring dat die hulle onpartydig optree. Hy het later 'n boek geskryf genaamd '*n Herinnering aan Solferino*, wat die gruwels wat hy aanskou beskryf het en daarin 'n beroep gedoen dat 'n burgerlike vrywilligerskorps op die been gebring word om na die gewondes op slagvelde om te sien.

In 1863 het die Geneefse Gemeenskap vir Openbare Welsyn die saak opgeneem en 'n komitee van vyf tot stand gebring wat later bekend sou staan as die Internasionale Komitee van die Rooikruis. Op 22 Augustus, 1864 het hierdie komitee die verteenwoordigers van 16 Europese state byeen gebring waar die eerste Geneefse Konvensie gesluit is. Die verdrag het hom ten doel gestel om lewens te red, om die lyding van gewonde of siek militêre personeel te verlig en om burgerlikes ten tye van hulpverlening te beskerm. Die konferensie het ook die rooi kruis op 'n wit agtergrond (omgekeerd van die Switserse vlag) as die beskermende embleem van diegene wat die gewondes bedien.

Die Eerste Geneefse Konvensie staan bekend as die *Konvensie vir die verbetering van die toestand van die gewondes in leërs ter velde, 1864*.

Sien ook
--------

* Tweede Geneefse Konvensie van 1906 wat die eerste uitgebrei het om oorlogvoering ter see te dek.
* Derde Geneefse Konvensie van 1929 oor die behandeling van krygsgevangenes.
* Vierde Geneefse Konvensie van 1949 oor die behandeling van burgerlikes ten tye van oorlog.
**Brian Astbury** was ’n fotograaf, regisseur, ontwerper en medestigter van die teater Die Ruimte in Kaapstad. 

Hy het kuns en fotografie studeer. In 1972 het hy, sy vrou, Yvonne Bryceland, Athol Fugard en ander gevoel daar is ’n behoefte aan ’n nierassige, eksperimentele teater en so is Die Ruimte in Langstraat, Kaapstad, gebore. Hy was die algemene bestuurder, direkteur, ontwerper en fotograaf. In die sewe jaar van die teater se bestaan was hy die regisseur van *The Sun King*, *A Thousand Clowns*, *The Tiger*, *Treats*, *What the Butler Saw*, *Children of the Wolf*, *Dracula*, *Going to Pot*, *Old King Cole*, *Play It Again, Sam* en ander toneelstukke.

Hy het ook die ligte en toneeldekor ontwerp vir verskeie produksies. Verder was hy die medeskrywer van ’n paar stukke wat in Die Ruimte opgevoer is, soos *Zombie* en *The Leonardo Was Right – an Investigation of Guilt*. Hy was ’n goeie fotograaf wat baie foto's geneem het van opvoerings in die teater, en in 1979 het hy ’n boek oor Die Ruimte geskryf wat geïllustreer is met van dié foto's.

In 1979 het Bryceland en Astbury Die Ruimte toegemaak en na Londen verhuis, waar sy haar loopbaan voortgesit het. Astbury het steeds foto's geneem en toneelklasse gegee. In 2011 het hy ’n boek gepubliseer oor die opleiding van akteurs, *Trusting the Actor*.
Die **Canon EOS 30D** is 'n 8.2-megapieksel semi-professionele digitale enkellensreflekskamera, aangekondig op 21 Februarie 2006. Dit is die opvolger van die Canon EOS 20D, en is self opgevolg deur die EOS 40D. Dit kan EF en EF-S lense neem, en soos sy voorganger, maak dit gebruik van 'n APS-C-grootte beeldsensor, sodat dit nie die groter beeldsirkel benodig soos by 35 mm film- en volraam-digitale kameras nie.

Verbeterings
------------

Die Canon EOS 30D kamera se rugkant.
Veranderinge oor die 20D sluit in 'n groter 64 mm (2½ dm) LCD agterskerm, verbeterde sluitermeganisme gegradeer vir 100 000 skote, verbeterde raamkapasiteit, 1/3 stop inkremente vir die spoedsensor en 'n bykomende plekmeter. Hierdie eenheid behou dieselfde sensor as sy voorganger, en alle lense het nog steeds 'n ooghoek van 1.6. Ander veranderinge sluit in 'n groter 11 raam RAW / 30 raam JPEG buffer, en effens vinniger 0.15 sekonde opwarm. Die maksimum raamkoers is dieselfde (5 raam/s), maar 'n laer-spoed 3 raam/s opsie is bygevoeg. Die 30D maak gebruik van die dieselfde aantal outofokuspunte as die 20D (nege), maar het verbeterde algoritmes. Die 30D kan in beide JPEG en RAW.CR2 lêers stoor. Die 30D se lêer nommeringstelsel hou 9 999 beelde in een gids, wat ingestel was met die 5D.
| **Uetersen**
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Duitsland |
|  **Deelstaat** |  Sleeswyk-Holstein |
|  **Koördinate** | 53°41′N 09°40′O﻿ / ﻿53.683°N 9.667°O﻿ / 53.683; 9.667 |
|  **Stigting** | 1234 (eerste verwysing) |
|  **Stadstatus** | 1870 |
|  **Oppervlakte:** |   |
|  - Totaal | 11,4 vk km |
|  **Hoogte bo seevlak** | 6 m |
|
|
|  **Bevolking:** |   |
|  - Totaal (31 Desember 2011) | 17 829 |
|  - Bevolkingsdigtheid | 1 560/vk km |
|  **Tydsone** | UTC +1 (MET) |
|  - Somertyd | UTC +2 |
|  **Burgemeester** | Andrea Hansen (SPD) |
|  **Amptelike Webwerf** | www.uetersen.de |
|

 **Uetersen**  is 'n stad in die deelstaat Sleeswyk-Holstein, Duitsland met sowat 18 800 inwoners.

Geografie
---------

Uetersen is aan die Pinnau geleë, een van die Elbe se syriviere, wat 75 kilometer verder noordwes in die Noordsee uitmond. Die stad lê sowat 30 kilometer van Hamburg af.

Klimaat
-------

Danksy die maritieme invloede het Uetersen in vergelyking met die oostelike agterland 'n gematigde, vogtige klimaat wat deur 'n minder wisselvallige weer as die binnelandse gebiede gekenmerk is. In die algemeen het die noorde van Duitsland ietwat laer temperature en meer reënval as die suide, maar danksy die maritieme invloed is die winters meer gematig.

Die gemiddelde wintertemperatuur in Uetersen is 2 °C, die gemiddelde somertemperatuur sowat 22 °C. Julie is die warmste maand met 'n gemiddelde temperatuur van 17,0 °C, Januarie die koudste met 'n gemiddelde van 0,0 °C. Warm somerdae met meer as 25 °C tree nou gereeld op. 

Stormagtige weer tree veral in die winter op, terwyl die tydperk tussen Julie en Oktober die natste van die jaar is. Reënbuie is in hierdie tydperk sterker en behels meer reënwater as die ligte reën wat in die res van die jaar val.

Taal
----

Die Uetersener variant van die Neder- of Platduitse. Nog in die 19de eeu was Nederduits die algemene omgangstaal van Uetersen. Sedertdien is die tradisionele "Platduitse" dialek deur die Hoogduitse skryf- en spreektaal teruggedring en speel 'n minder belangrike rol as streektaal. Die taal word nog steeds gepraat en orals in Noord-Duitsland met trots bewaar. Die stad se eie omgangstaal, *Missingsch*, is sterk deur Nederduits beïnvloed.